Plein van die Hemelse Vrede - Wikipedia
Plein van die Hemelse Vrede
Tiananmen-plein soos gesien vanaf die Monument vir die Volkshelde in 1988.
Die Plein van die Hemelse Vrede of Tiananmen-plein (tradisionele Sjinees: 天安門廣場, vereenvoudigde Sjinees: 天安门广场, Tiān'ānmén Guǎngchǎng, Plein van die Poort van die Hemelse Vrede) is 'n groot stadsplein in sentraal-Beijing, Sjina wat vernoem is na die Poort van die Hemelse Vrede (Tiananmen-poort), geleë tot die noorde van die plein, wat dit van die Verbode Stad afsluit. Tiananmen-plein is die derde grootste stadsplein ter wêreld met 'n oppervlakte van 440 000 m² (880 m by 500 m) oftewel 109 akker. Die plein is kultureel noemenswaardig, aangesien talle belangrike gebeurtenisse in die Sjinese geskiedenis daar plaasgevind het.
Tiananmen-plein in die vroeë 1900, soos gesien vanaf Zhengyangmen-poort (Tsjianmen-poort) met die Poort van Sjina, wat in die 1950's verwyder is, en waar vandag die Praalgraf van Mao Zedong staan. Die "gang van 'n duisend trappe" is agter die Poort van Sjina sigbaar, met die Tiananmen-plein in die agtergrond.
Tiananmen, die Poort tot die Keiserlike Stad (waarin die Verbode Stad geleë is) is in 1415 tydens die Ming-dinastie gebou. Met die ondergang van die Ming-dinastie het hewige gevegte tussen Li Zitsjeng en die vroeë Qing-keisers die poort beskadig (of moontlik totaal vernietig). Die Tiananmen-plein is in 1651 ontwerp en gebou en is teen 1950 tot vier maal die oorspronklike grootte vergroot.
Naby die hedendaagse middelpunt van die plein, het in die verlede die "Groot Ming-poort" gestaan, wat die suidelike poort tot die Keiserlike Stad was. Tydens die Qing-dinastie is dit na "Groot Qing-poort" hernoem, en tydens die Republiek van Sjina-era na "Poort van Sjina". Anders as die ander poorte in Beijing, soos die Tiananmen en die Tsjianmen, was hierdie 'n pure seremoniële poort, met drie boë, maar geen voorskanse nie, eenders in styl tot die seremoniële poorte wat in die Ming-dinastiese tombes gevind is. Hierdie poort had die spesiale status as die "Poort van die Nasie", soos afgelei kan word van die opeenvolgende name. Dit was normaalweg geslote, behalwe wanneer die keiser daardeur beweeg het. Gepeupelverkeer is na twee sypoorte aan die westelike en oostelike kante van vandag se plein herlei. Weens hierdie verkeersherleiding het 'n besige markplek, genaamd die Skaakroosterstrate, in die groot omheinde plein ten suide van hierdie poort ontwikkel.
Britse en Franse troepe wat Beijing in 1860 as deel van die Tweede Opiumoorlog ingeval het, het naby die poort kamp opgeslaan en momenteel dit oorweeg om die poort en die hele Verbode Stad af te brand. Hulle het uiteindelik daarteen besluit, maar het ooreengekom om eerder die keiser se Ou Somerkasteel af te brand. Die Qing-keiser het uiteindelik toegestem dat die uitlandse vorste hul hoofkwartiere in die area kon opstel. Tydens die Bokseropstand van 1900 het die beleg die kantoorkomplekse geweldig beskadig en menige ministeries is afgebrand. In die konflik se ontknoping het die area 'n ruimte vir die uitlandse troepe geword om hul leëre en perde te vergader.
In die vroeë 1950's is die Poort van Sjina gesloop om plek te maak vir die vergroting van